
Til alle de andre rare fuglene der ute

Kapittel 1
Greit, greit, da var det jo det der med forventninger igjen.

Jeg hadde nettopp bidratt til å fange ikke bare én, men flere mordere, og jeg hadde til og med klart å løse gåten før politiet. Så når telefonen ringte og jeg nå kunne svare «Katarina Zapp – privatdetektiv» i stedet for «Lindt & Lindt revisjonsbyrå, Katarina Zapp – revisor», hadde jeg en forventning om at hver eneste telefon ville bety noe veldig spennende.

Så snart jeg sa ordet «privatdetektiv», holdt jeg pusten og reiste meg på tærne, i hvert fall mentalt. Ok, kanskje til og med fysisk, det må jeg innrømme.

Jeg håpet å høre noen som skrek av frykt i telefonen. Et skrik av den typen som gjorde at jeg umiddelbart måtte spore samtalen, storme av gårde til stedet og stoppe en grusom morder med en kniv klar til hugg. Hverdagsmat for detektiver.

Eller så kunne det være en gammel dame som hvisket frem adressen sin, og jeg måtte skynde meg dit, gjennomsøke det gamle huset, bare for å finne – ingenting! Naboene ville si at «det har ikke bodd noen der på hundre år», så det var et spøkelse som ringte … Uff og huff, kuldegysninger!

Eller kanskje det kunne være britiske MI6, Mycroft Holmes eller tilsvarende. De kunne trygle meg om å hjelpe dem, med den utrolig søte britiske aksenten. Si at de ville ansette meg som konsulent. Fordi Sherlock var indisponert etter å ha tatt for mye dop.

Som privatdetektiv var mulighetene rett og slett uendelige.

Men da jeg hørte hvem som ringte, sank hjertet mitt en smule. Eller greit, ikke bare en smule, det var mer som Fritt fall-attraksjonen i en hvilken som helst fornøyelsespark.

«Jeg ringer om en prekær historisk situasjon», sa Klas, innehaveren av Café Udden, som også var historiefanatiker og en god venn av meg.

Og mens han sa dette, ja, da sank hjertet helt ned til jordens indre. Hvordan jeg fortsatt kunne være i live, var et mysterium.

Klas kunne snakke om historie i evigheter, og da han var ferdig, hadde det gått så mye tid at det var enda mer historie å fortelle om. Og jeg hadde ikke tid til det. Klokken min hadde ikke så mange minutter.

Jeg sukket og vippet med hælen i ballerinaskoen til jeg mistet den. Deretter balanserte jeg på ett ben og prøvde så godt jeg kunne å samle tankene mine.

«Altså, kjære, søte Klas. Jeg er faktisk på vei til deg nå, men …»

Jeg viftet med armene for å holde balansen.

«Å, perfekt. Takk for det! Katarina, du er en klippe.»

Nå viftet jeg med armene i tydelig protest.

«Nei, jeg skal på en date, skjønner du. Så vi får ta det historiske en annen gang.»

Klas gispet.

«Å! Skal du på en liten rendez-vous? Så usedvanlig hyggelig å høre. Jeg ville aldri drømme om å blande meg inn ved en slik anledning. Da ses vi i nær fremtid, kjære frøken Zapp! Vi får snakke om mitt lille oppdrag en annen gang. Jeg kan bare kort nevne …»

«Flott! Vi ses!» ropte jeg og la på.

Jeg tok på meg skoen som hadde falt av. Så satte jeg av gårde mot kaféen med skritt som føltes som om jeg nesten fløy. Endelig skulle jeg, etter mye usikkerhet og en del veddemål mellom meg og Greta, få henge med den kjekke taxisjåføren Amin. Jeg måtte droppe vår første date for å avsløre en haug med mordere, og i stedet bare kysset ham og stukket av.

Det hadde i og for seg vært veldig hyggelig, men på den annen side hadde det gjort ting litt problematisk, for hvordan skulle jeg oppføre meg nå på vår andre date, når den første kun hadde bestått av skikkelig smellkyss, og så å si ikke et eneste ord?

Jeg rakk ikke å tenke så mye mer, for nå var jeg der. Det plinget i døren til kaféen idet den svingte igjen og traff meg på rumpa, noe som fikk meg til å glemme enda flere engstelige tanker.

Ikke bare sto jeg nå i døråpningen, men jeg hadde også fått det perfekte sparket bak til å komme meg inn og endelig se på Amin som sto foran meg.

«Oops! Døren er litt farlig», smilte jeg.

«Helt klart en lumsk dør. Hei!» sa han og ga meg en varm klem. Jeg kjente det krible i magen med én gang.

Nå sto min kjære Klas og skinte som en sol. Eller rettere sagt, som en glad, rund baker, og i stedet for å være gul som solen, var han mer rosa. Sannsynligvis kunne fargen skyldes de varme ovnene og stresset med å fortelle så mye historie som mulig til de besøkende før de flyktet for livet, mette og fornøyde.

«Hva pleier du å bestille?» spurte Amin og vendte blikket med de kilometerlange, tykke øyevippene mot disken.

«Tja, litt av hvert», sa jeg og kikket på de pent slitte jeansene hans.

«Katarina tar som alltid en sjokoladekule!» utbrøt Klas, og jeg var takknemlig for at han fortsatt sa kule og ikke kuler. Det at jeg alltid spiste så mye jeg kunne, var ikke noe jeg hadde tenkt å innlede daten med.

«Nice! Da tar jeg to av dem. Til å begynne med», sa Amin og så på meg med det store smilet som alltid hadde hatt en spesiell effekt på meg. Det var som om en hel skokk med sommerfugler løftet meg opp i den lilla paljettblusen min.

«Å, jeg også!» utbrøt jeg. «Sjokoladekuler!»

«Kaffe?» spurte Klas.

«Ja, takk!» sa vi i kor, noe som fikk Klas til å le med den typiske lydløse latteren sin. Som om han syntes det var unødvendig å slippe latteren ut fra den trinne magen.

Jeg tok ut bankkortet mitt og så Amin gjøre det samme.

«Nei, nei», sa Klas bestemt. «Jeg spanderer i dag. Alt for vår detektivstjerne og hennes … venn.»

Amin hevet øyenbrynene. «Se der, ja! Det lønner seg å date en kjendis.»

«Nettopp», sa jeg og blunket.

Vi satte oss ved vinduet og så ut mot broen over Skurholmsbukten, som koblet den lille odden vår sammen med Skurholmen og resten av Luleå. På den andre siden av stripen med butikker var det en annen bro som forbandt oss med Luleå sentrum, og Greta pleide ofte å påpeke at jeg utvilsomt hadde fartsrekorden på den. Men hvorfor var det gasspedal i bilen hvis man ikke skulle bruke den?

«Apropos kjendis. Har du sett i avisen hvem som kommer hit i morgen?» spurte Amin og dro hånden gjennom håret. Bevegelsen var så kort at jeg skjønte at det mer var et tic enn et forsøk på å pynte på sveisen.

«Nei», sa jeg. «Vent, beklager, det kom et pling.»

Jeg tok frem mobilen og så at Klas hadde sendt meg en slags link på Facebook.

«Skal bare sjekke noe», mumlet jeg.

Hvorfor sendte han en melding nå? Kan det være et morsomt klipp? Kanskje et traktorrace i gjørma eller en full person på akebrett på et hustak? Det var de eneste lenkene jeg virkelig ønsket meg, og det eneste som ville være akseptabelt å avbryte en date for.

Men selvfølgelig ikke. Lenken var en gammel avis. Hele avisen! Den innskannede teksten var full av «hvorledes» og «derpå». Jeg sukket dypt. Var det dette Klas ville ha hjelp med? Jeg sa jo at jeg ikke hadde tid på grunn av … Å, ja, daten.

«Unnskyld! Telefonen vekk. Nå er jeg tilbake.» Jeg tok en slurk kaffe og så på Amin over koppen.

«Det går bra», sa han. «Men du! Blås i det med kjendiser. Hvordan går det med detektivbyrået? Savner du aldri å være revisor? Tallene? Årsoppgjør og tidspresset? Kaffeautomaten? For dere hadde vel det på jobben?»

En latter boblet opp i meg. «Ja, vi hadde automatkaffe, og nei, jeg savner det ikke.»

«Men hva med det andre? Og tryggheten ved ‘fast jobb’?» Det siste sa han med en litt anstrengt stemme.

Jeg ristet på hodet.

«Men hvordan har det gått siden du begynte? Fortell!»

Det kriblet i magen, og jeg kjente at jeg ble varm i hele kroppen. For bare en ukes tid siden hadde jobbet i Lindt & Lindt revisjonsbyrå. Jeg reviderte regnskaper og gransket kontoutskrifter til øynene gikk i kryss etter hver arbeidsdag. Jobben hadde gitt meg en inntekt, og jeg hadde trodd at regnskap var det eneste jeg kunne holde på med. Men jeg brant aldri for det.

Det som hadde holdt meg flytende, var alle krimbøkene jeg alltid hadde med meg i den fantastiske heklede ryggsekken fra Peru. Krim og sjokolade – det var redningen. Enorme sjokoladeplater! Kjempetykke krimbøker! Minimalistisk livsstil var ikke noe for meg, og nøysomhet var ikke mitt mellomnavn. Jeg var i konstant frykt for å få en e-post fra nettbokhandlerne om at de etter min siste bestilling var helt tomme for bøker – de hadde sjekket overalt på lageret, og de var virkelig tomme – eller at bibliotekarene på Kulturens hus ville utvise meg og gi meg besøksforbud på livstid.

Heldigvis elsket jeg også skrekk, og jeg kunne bli underholdt av min egen fantasi, som til tider løp løpsk. Jeg hadde min egen lille, hurtigskrivende Stephen King som satt inne i hjernen min og produserte skumle historier. Nå hadde jeg i hvert fall sørget for å få ekte «spenning i hverdagen», noe som i mitt tilfelle ikke bare var en klisjé, men et bevisst karriereskifte.

Etter først å ha fått sparken fra revisorfirmaet og deretter fått jobben tilbake, hadde jeg – etter forslag fra Greta – gått med på den absurde ideen om å starte et detektivbyrå.

Det hørtes sprøtt ut første gang hun foreslo det. Faktisk lurte jeg på om hun hadde gått fra konseptene. Men etter å ha innsett at det hørtes ut som en bransje for meg, hadde jeg endelig sluppet inn tanken og latt den slå rot. Selv om det var tvilsomt om det virkelig var noe man kunne gjøre i Sverige, i lille Luleå, på den minimale Malmudden med svært få innbyggere, hadde jeg likevel bestemt meg for å prøve. Jeg hadde forventet at de første dagene som privatdetektiv skulle bli kjedelige, med mer vekt på privat enn detektiv, men det hadde vært …

«Hektisk, faktisk. Det har vært hektisk», forklarte jeg Amin mens jeg tok en stor bit av en sjokoladekule. Det var den største fordelen med sjokoladekulene til Klas – at det var mulig å ta en kjempebit og likevel ha det meste av kulen igjen.

Amin hadde allerede spist halvparten av den første, noe som gjorde meg veldig glad. Det fantes ikke noe verre enn folk som ikke spiste. Eller, ja, folk som bare spiste sunne ting. De var det verste. Eller mordere, så klart. Mordere som gikk all in for sunt kosthold.

En av dem var min kjære bonusfar Herkules. Altså ikke mordere, men det med kostholdet. Han var en statistisk hypokonder, som hele tiden regnet ut hvilke sykdommer han sannsynligvis bar på. Etter at mamma døde, hadde han nesten lagt seg inn på sykehus for godt. Alt på grunn av oddsen for mulige hjertesyndromer. Og når han ikke var på sykehuset, regnet han på nøyaktig hvor mye han skulle spise og når, i tillegg til å krydre dagene med tekst-TV og kryssord. Helt bevisstløst.

Derfor tvang jeg ham, eller for å si det diplomatisk, sendte jeg ham på cruise. Han holdt sikkert på å bli gal der, men jeg var like sikker på at han faktisk trengte noe annet i livet. Selv om han aldri ville ha skjønt det selv.

«Jeg skjønner at det har vært travelt», sa Amin og trakk meg tilbake fra Princess Royal 2000 og Herkules. «Jeg ser det på den smakfulle blåveisen din. Jeg visste at det var behov for et detektivbyrå. Bare se hvor viktige de er i alle TV-serier og bøker.»

Han slo ut med armene og tok en bit av sjokoladekulen.

«Nettopp!» sa jeg.

Han så på meg med glitrende øyne. «Fortell mer om oppdragene!»

«Ja, det har vært helt vilt. Jeg har faktisk oppklart et mord!» sa jeg og kjente at hele meg boblet. «Men beklager, altså. Jeg burde vel se litt trist ut. Mord er jo fælt. Men kan du tro at jeg løste det?»

Amin kastet hodet bakover og lo høyt. En herlig lyd som gjorde meg varm og glad.

«Ja, man bør ha lidenskap for jobben! Og det er jo bra at du løste et … problem. Selv om det var noe ubehagelig. Hvordan går det med Greta?»

Amin kjente min pensjonistnabo og bestevenn etter at han kjørte oss i drosjen sin og deretter besøkte meg hjemme. To ganger. Ikke at jeg telte, men likevel.

«Greta har det bra! Hun har kjøpt enda flere grønne plagg til garderoben sin. Lange kjoler og sånt noe.»

«Flott! Si at jeg gleder meg til moteshowet.»

«Det skal jeg.»

«Hun er skikkelig kul, Greta. Oppegående og akkurat passe tøff.»

«Greta er den beste. Hun er min altmuligkvinne.»

«En altmuligkvinne? Hva gjør de?»

Jeg fanget perlesukkeret som hadde falt ned på tallerkenen med fingeren og slikket opp kornene. «Det er litt uklart. I mafiaen, for eksempel, tror jeg at en altmuligmann for det meste dreper folk. Det er det de får betalt for. Men Greta gjør selvfølgelig ikke det. Og hun får ikke lønn, heller. Hun er mer som en praktikant, men ansatt.»

«Er hun ansatt?» spurte Amin.

«Nja, ikke rent formelt. Hun holder orden på meg, vil jeg si. Hva med jobben din? Trives du?»

Akkurat da jeg stilte det spørsmålet, fikk jeg lyst til å slå meg selv i hodet. Ingen kunne vel trives som taxisjåfør. Eller revisor, for den saks skyld. Alle ville vel være privatdetektiver, men de måtte sitte der i kjedelige jobber for å få endene til å møtes. Sånn var det for meg.

«Vet du hva?» sa han og kom nærmere meg over bordet. «Jeg elsker jobben min.»

Oops! Uventet! Men for en flaks. Endelig kunne jeg puste ut.

«Det er sant! Jeg får møte så masse folk og høre alt mulig spennende. Det finnes ikke noe sladder i Luleå kommune og omegn som ikke har nådd mine ører. Jeg vet for eksempel hvem som har den største båtmotoren i Kallax, og jeg kjenner identiteten til personen på Östermalm som jukser med papegøyeterapeuten sin.»

Jeg smilte stort og laget en plystrelyd.

«Hvem … og hvem?»

«Mine lepper er forseglet. Jeg har selvpålagt taushetsplikt, skjønner du.»

Han gestikulerte og mimet at han låste munnen og kastet fra seg nøkkelen. Jeg prøvde å se hvor den ble av. Å, kjære vene! Den lå langt inn under et bord.

«Så du kjører rundt som Se & Hør, men sprer aldri noe videre. Er alle kundene dine så løsmunnet?»

«Nja … Egentlig ikke. Noen er helt tause. Jeg pleier å gjøre mitt ytterste for at alle skal få en så behagelig reise som mulig. Jeg er for eksempel helt stille når noen ser ut til å ville ha en stund for seg selv. Så pleier jeg å spørre kundene hva slags musikk de vil høre på, eller om de kanskje vil høre på en lydbok. Jeg håper alltid på lydbok, for jeg elsker bøker. Men bare fiksjon, og helst med en lykkelig slutt. Ellers er det ikke noe gøy.»

«Samme her! Elsker også bøker. Jeg har alltid minst tre i ryggsekken.» Jeg løftet den for å demonstrere. «Jøss, nå er det sikkert fem!»

Han lo høyt.

«Men du», sa jeg. «Du spurte oss aldri hva slags musikk vi ville høre på da du kjørte oss.»

«Ja, du …» Igjen lente han seg over bordet. Denne gangen tok han hånden min. Og det føltes umiddelbart som en mye bedre hånd i hans selskap. «Det er fordi dere ikke la merke til meg. Ikke før vi kom til stedet der dere skulle bryte dere inn, og da føltes det litt for sent for musikk.»

Kapittel 2
«Honey, I’m home!» sa jeg da jeg åpnet døren til det lille rekkehuset mitt.

«Slutt å snakke utenlandsk!» ropte Greta fra kjøkkenet.

Jeg plasserte ballerinaskoene akkurat der de selv hadde lyst til å lande etter jeg hadde sparket dem av meg. I neste bevegelse, med et langt, energisk diskoskast, kastet jeg av meg ryggsekken, som landet rett ved føttene til Greta.

«But it’s the language of hope and dreams, and love!» sa jeg og trippet bort for å gi min søte pensjonistnabo en klem. Hun føltes så myk og deilig. Som om hun var skapt for klemmer.

«Å nei, du! Det er fransk som er kjærlighetens språk, ma petite coeur!»

«Å, stopp! Jeg husker ingenting fra fransken i åttende klasse», sa jeg og lente meg mot kjøkkenveggen.

Greta fluffet litt i permanenten og strøk over den grønne, lange kjolen sin.

«Noen av oss har vært på språkreise i ungdommen.»

«Språkreise? Men Greta, hvorfor har du aldri sagt det før?»

Hun ga meg et mystisk smil. «Jeg studerte fransk i en måned i Normandie.»

«Så du er skikkelig ekspert?»

«Tja … Egentlig var det sånn passe, for det viste seg at det ikke var noen språkskole, og at jeg bare var der for å passe på to barn.»

«Tuller du? For en skjebne!»

Greta lo. «Det gikk bra. Barna lærte meg masse. Men for det meste banning.»

«De beste ordene. Men vet du hva dette betyr? Eta chelé mé treché i veboà?»

Greta så forundret på meg. «Eh … nei. Men fortell nå! Hvordan gikk det? Og hvorfor er du allerede tilbake?»

Jeg så på klokken, som bare viste åtte.

«Amin måtte ta et nattskift. Men det har vært såååå hyggelig. Han spiste to sjokoladekuler. Og et wienerbrød», sa jeg og holdt hendene teatralsk over hjertet.

«Nei? Er det sant? Han må være drømmemannen!» utbrøt Greta og vagget bort til kjøleskapet.

«Ikke sant! For du husker vel hva jeg fortalte deg om badehuset?» spurte jeg alvorlig og strakte meg etter to glass i det allerede åpne kjøkkenskapet.

«Absolutt! Jeg husker godt historiene om dine traumatiske barndomsminner, og spesielt besøkene til badehuset. Hvordan kunne jeg glemme det?»

Hun tok frem flasken med cava og begynte å fikle med metallfolien.

«Jeg kan ta det», sa jeg og følte meg som en slags ekspert.

Vi drakk ikke bobler hver dag. Men mange dager. Livet som gründer var slitsomt, og man måtte virkelig feire når man kunne.

BANG! Som vanlig skvatt jeg til og lurte på om det var vanlig at privatdetektiver var så lettskremte. Jeg burde gå på kurs for å tåle høye lyder.

«Badehustraumet var faktisk veldig ille», sa jeg. «Regelen var at barna bare fikk penger til én bolle, og mamma var veldig streng på det. Så der satt jeg hver uke og gråt over alle bollene som ble liggende igjen bak disken.»

Jeg skjenket cava til oss. Til meg selv, i en fint, høyt glass, og til Greta, i en liten gløggkopp med røde prikker, ettersom hun gikk på diverse medisiner.

Hun tok imot koppen og ristet på hodet så dobbelthaken dirret.

«Det må ha vært traumatisk. Det er et under at du er blitt så normal som du er.»

«Ikke sant?» sa jeg. «Men hvordan var kvelden din?»

«Joda», sa Greta og strakte seg etter bollen med ostepop.

Den hadde jeg bestilt til min hjemkomst. Greta og jeg hadde nøkkel til hverandres hus og tilbrakte ikke mye tid alene, noe som passet meg perfekt, for jeg har aldri vært særlig glad i stillhet. De få gangene jeg var alene, hadde jeg musikk eller TV-en på i bakgrunnen, og ofte gikk jeg rundt og snakket med meg selv for sikkerhets skyld. Men jeg savnet alltid Greta.

Hun hadde blitt en slags ekstramamma for meg da min egen mor døde brått av et hjerteinfarkt for litt over ett år siden.

Jeg så på Gretas koselige, runde rygg da hun vagget av gårde til stuen med skålen. Selv tok jeg med glassene.

«Denne kvelden har vært litt av en skuffelse, faktisk», sa hun lavt og satte seg til rette i den mørkerøde lenestolen der hun hadde sitteputen sin.

Det var et fantastisk loppefunn som jeg ikke har angret på et eneste sekund, bortsett fra alle de gangene jeg hadde sølt på den. Men på den annen side hadde vel heller ikke nye lenestoler vannavvisende materialer. Bortsett fra de som er i skinn, og hvem har vel det?

«Skuffende! Hva er det du sier? Fortell! Er det fordi jeg har latt deg være alene?»

Hun ristet på hodet. «Nei, nei, jeg vil egentlig ikke snakke om det. Jeg vil heller høre om daten din, det er mye hyggeligere og viktigere.»

Jeg sukket og tok en stor slurk av den herlige, sprudlende drikken.

«Greta? Trenger jeg å si mer enn at han spiste to sjokoladekuler og et wienerbrød? Og at han også elsker bøker?»

Det lille smilet til Greta fikk frem smilehullene i de runde kinnene hennes.

«Nei, jeg tror ikke det. Greit, nå skal du få høre.»

Jeg la meg ned på sofaen og trakk teppet over de bare bena mine. Ikke fordi det var kaldt, men fordi jeg likte følelsen av det heklede teppet på huden. Mamma hadde laget det til innflyttingsfesten min. Det føltes varmt og godt, og det var nesten som å ha mamma her sammen med meg.

Mamma hadde vært redd for at jeg skulle kjede meg i et rekkehus på en liten odde, men det hadde vist seg å være perfekt. Det hadde faktisk alt man kunne ønske seg.

«Jeg ringte Lars», sa Greta trist.

«Å.»

Jeg visste at Gretas to sønner var «storkarer» i Stockholm, og at de aldri tok seg tid til henne. At hver eneste telefonsamtale hun hadde med dem, bare var en stor skuffelse eller ydmykelse.

Automatisk strammet jeg grepet om glasset og sølte væsken i ansiktet da jeg prøvde å drikke. Tanken på sønnene hennes gjorde meg alltid … tja, forbanna.

«Hva sa han da? Lars.»

Greta nippet til boblene og flyttet den lille fotskammelen i fløyel nærmere. Hun la føttene opp og så alvorlig på meg. De små smilehullene hadde forsvunnet fra ansiktet hennes, sammen med de vanligvis så funklende øynene.

«Han hadde ikke tid til å snakke, og lovte å ringe senere.»

«Å.»

Der og da tenkte jeg at det hadde vært verre før, men så la hun til:

«Men han har ikke ringt på fire dager.»

Hun så rett ned i kruset og så boblene stige opp til overflaten.

Jeg prøvde å holde meg rolig. Finne på noe balansert å si. Men det var ingenting.

«Han er en drittsekk! Jeg er lei for å si det. Men barna dine fortjener deg ikke. Det er sånn det er. I hvert fall akkurat nå. De bryr seg bare om karrieren sin. Og om sin nyeste Lexus og om aksjemarkedet. Og skattefradrag for kjøp av boblebad. Og de vil bare booke seg inn på femstjerners hoteller der de kan tilbringe hele ferien, for lille Luleå er ikke godt nok lenger.»

Greta trakk på skuldrene.

«Han virker veldig opptatt. Han er så ambisiøs at han ikke engang hviler når han er syk.»

Jeg rynket øyenbrynene og prøvde å drikke liggende. Jeg slurpet så forsiktig jeg kunne fra siden av munnen og sølte ikke så altfor mye.

«Mener du at han var syk nå?»

«Nja … I går snakket han om noe med magen. Han hadde nettopp kastet opp. Likevel gikk han på den populære restauranten ved politistasjonen. Det var noen kunder han måtte invitere ut. Jeg mener, hvem er så opptatt av kunder at man ikke bryr seg om at man kan smitte en hel restaurant med omgangssyke?»

«Omgangssyke er det verste som finnes, nest etter ebola. Det burde være straffbart å gå på restaurant når man er syk! Ti år i fengsel, minst», sa jeg med ettertrykk.

Greta nikket.

«Lars har alltid vært sånn. Veldig ambisiøs. Guttene er begge ganske like Knut. Han var også et karrieremenneske. Satte alltid arbeidslivet foran oss, og det er så trist å se dem gjøre det samme. Jeg er veldig skuffet. Jeg mener, har han ikke lært noe av pandemien?»

Jeg ristet på hodet. «Uff, så dumt. Snart har hele Stockholm omgangssyke!»

Hun lukket øynene. Som om hun skammet seg over sønnens oppførsel.

«Vent litt, Greta! Alle har noe de strever med. Det sier du alltid.»

«Mmm, men vet du hva?» De triste øynene hennes så opp på meg. «Han ringer ikke ellers, heller. Ingen av dem ringer.»

Å se Greta så knust var som å få et slag i magen, og jeg kjente et stikk bak mine egne øyelokk. Det var få ting som gjorde meg så opprørt som sønnenes mangel på omtanke.

Spesielt når jeg tenkte på hvor mye jeg ville gitt for å få moren min tilbake. Hver gang jeg fikk høre om hvor utakknemlige de var, var det som å få en kalddusj.

«Æsj! Blås i dem!» sa jeg, selv om jeg visste at det åpenbart var en umulig oppgave for en mor, særlig en som var så omsorgsfull som Greta. I en tone som var så munter som jeg kunne klare, sa jeg: «Du har jo meg!»

Greta så på meg med et halvt smil. «Ja, det har jeg. Og gudskjelov for det, Katarina Zapp.»

«Du var ikke så fornøyd da jeg trente med bokseballen i går! Jeg fikk jo en tekstmelding om at du snart ville ringe politiet og forklare at det foregikk voldshandlinger hos naboen.»

Jeg pekte på bokseballen jeg hadde kjøpt. Den hang midt i stuen. For hvorfor skulle den gjemmes bort? Som privatdetektiv trengte jeg å holde meg i form.

«Du skulle ha hørt deg selv!» utbrøt Greta. «Med den stønningen hørtes det ut som om det gikk verre med deg enn med bokseballen.»

Jeg så ned i glasset og prøvde å trekke på skuldrene så godt jeg kunne i liggende posisjon. «For å være ærlig tror jeg kroppen min fikk mer juling enn motstanderen. Jeg kunne knapt løfte armene i morges. For ikke å snakke om å gå på do.»

«Skal du virkelig jobbe så hardt med treningen da?» Greta hevet øyenbrynene. «Nå tenker jeg ikke på mine egne trommehinner og min egen psyke, men på dine stakkars hender. Se hvordan de ser ut!» Hun pekte på de vansirede knokene mine. «Og se på blåveisen din!»

Jeg løftet hånden mot det såre området rundt øyet. «Jeg skal skaffe meg boksehansker, og jeg lover å være forsiktig neste gang jeg sparker vilt rundt meg.»

Spark var farlig. Det hadde jeg lært i går kveld, da ballen hadde svingt tilbake i full fart og slått meg halvt bevisstløs.

«Men jeg må fortsette», sa jeg oppgitt. «Alt for detektivbyrået, vet du.»

«Så klart», sa Greta.

«Detektivbyrået er det beste jeg noensinne har holdt på med. Og jeg er så fornøyd med altmuligkvinnen min at hun faktisk kommer til å få fast jobb.»

«Virkelig? Får jeg betalt også?»

«Du har all inclusive, er ikke det nok? Eller skal du involvere deg i fagforeningsgreier nå? Er det Pensjonistforeningen som har satt griller i hodet på deg?»

Jeg kom meg opp i sittende stilling og hevet glasset. Fylte neven med ostepop og sa:

«Nei, du! Skål for oss! Og detektivbyrået vårt!»

Nå glimtet det til i Gretas øyne, som om hun endelig hadde glemt drittungene i Stockholm, og hun løftet den lille koppen sin.

«Ja, så sannelig! Skål for Katarinas eminente …»

Men akkurat da glassene våre skulle til å møtes i en triumferende skål, ringte det på døren.

